पीसीबी समिति से मांफी नहीं मांगूंगा : आफरीदी  
आफरीदी ने स्वीकार किया कि उन्होंने गलतियां की है लेकिन उन्होंने कहा कि हालात ने उन्हें ऐसा करने पर मजबूर किया।
पाकिस्तान के बर्खास्त कप्तान शाहिद आफरीदी ने पीसीबी की आचार संहिता के कथित उल्लंघन के मामले में माफी मांगने से इनकार कर दिया लेकिन कहा कि वह अनुशासन समिति का कोई भी फैसला स्वीकार करेंगे।  पीसीबी की अनुशासन समिति के सामने गुरुवार को पेश हुए आफरीदी ने स्वीकार किया कि उन्होंने गलतियां की है लेकिन उन्होंने कहा कि हालात ने उन्हें ऐसा करने पर मजबूर किया।  उन्होंने सुनवाई के बाद पत्रकारों से कहा, मैं स्वीकार करता हूं कि मैंने गलतियां की लेकिन हालात ने मुझे ऐसा करने के लिए मजबूर किया। लेकिन मैंने समिति से माफी नहीं मांगी। आफरीदी ने कहा, समिति जो भी फैसला लेगी, मुझे मंजूर होगा। मैंने उन्हें बता दिया है कि बोर्ड से मतभेद और टीम प्रबंधन से तनावपूर्ण संबंधों की क्या वजहें रहीं। आफरीदी को इंग्लैंड में काउंटी क्रिकेट खेलने के लिए एनओसी मिलने की उम्मीद है। उन्होंने इस सप्ताह पीसीबी अध्यक्ष एजाज बट से भी मुलाकात की थी। आफरीदी ने अनुशासनात्मक कार्रवाई के खिलाफ सिंध उच्च न्यायालय में दायर अपनी याचिका वापिस ले ली थी।